Document ID: 31993R3223

ΚΑΝΟΝΙΣΜΟΣ (ΕΚ) αριθ. 3223/93 ΤΗΣ ΕΠΙΤΡΟΠΗΣ της 25ης Νοεμβρίου 1993 περί των στατιστικών στοιχείων σχετικά με τις επιστροφές που χορηγούνται κατά την εξαγωγή ορισμένων γεωργικών προϊόντων εξαγόμενων υπό μορφή εμπορευμάτων τα οποία υπάγονται στον κανονισμό (ΕΟΚ) αριθ. 3035/80 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2071/92 (2), και ιδίως το άρθρο 28, καθώς και τις αντίστοιχες διατάξεις άλλων κανονισμών περί κοινής οργανώσεως των αγορών που αναφέρονται στο άρθρο 1 του κανονισμού (ΕΟΚ) αριθ. 3035/80 του Συμβουλίου της 11ης Νοεμβρίου 1980 περί καθορισμού των γενικών κανόνων που αφορούν τη χορήγηση επιστροφών κατά την εξαγωγή και των κριτηρίων καθορισμού του ύψους αυτών, για ορισμένα γεωργικά προϊόντα εξαγόμενα υπό μορφή εμπορευμάτων μη υπαγομένων στο παράρτημα ΙΙ της συνθήκης (3), όπως τροποποιήθηκε τελευταία από τον κανονισμό (ΕΟΚ) αριθ. 3381/90 (4),
Εκτιμώντας:
ότι το άρθρο 17 παράγραφος 1 του κανονισμού (ΕΟΚ) αριθ. 804/68 καθώς και οι αντίστοιχες διατάξεις των άλλων κανονισμών περί κοινής οργανώσεως αγοράς που αναφέρονται στη δεύτερη προοιμιακή σκέψη του παρόντος κανονισμού προβλέπουν τη δυνατότητα χορήγησης επιστροφών κατά την εξαγωγή ορισμένων γεωργικών προϊόντων που εξάγονται υπό μορφή εμπορευμάτων που δεν υπάγονται στο παράρτημα ΙΙ της συνθήκης-
ότι ο κανονισμός (ΕΟΚ) αριθ. 3035/80 καθορίζει για ορισμένα γεωργικά προϊόντα που εξάγονται υπό μορφή εμπορευμάτων που δεν υπάγονται στο παράρτημα ΙΙ της συνθήκης, τους γενικούς κανόνες για τη χορήγηση των επιστροφών κατά την εξαγωγή και τα κριτήρια καθορισμού του ύψους τους-
ότι αποδεικνύεται αναγκαίο για την Επιτροπή να διαθέτει ορισμένα στατιστικά στοιχεία, προκειμένου να διασφαλίζει με ικανοποιητικό τρόπο τον έλεγχο των μέτρων των γεωργικών προϊόντων που εξάγονται υπό μορφή εμπορευμάτων που δεν υπάγονται στο παράρτημα ΙΙ της συνθήκης- ότι πρέπει, κατά συνέπεια, τα στοιχεία αυτά να διαβιβάζονται στην Επιτροπή από τις αρμόδιες αρχές των κρατών μελών-
ότι οι διατάξεις σχετικά με την ανακοίνωση των εν λόγω στατιστικών στοιχείων που έχουν θεσπιστεί με τον κανονισμό (ΕΟΚ) αριθ. 1762/89 της Επιτροπής (5) πρέπει να τροποποιηθούν- ότι, για λόγους σαφήνειας, κρίνεται σκόπιμο να να αντικατασταθεί ο εν λόγω κανονισμός-
ότι ενδείκνυται η εφαρμογή του παρόντος κανονισμού από την πρώτη ημέρα του μηνός κατά τον οποίο αρχίζει το οικονομικό έτος 1993/94 για το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι αρμόδιες αρχές των κρατών μελών ανακοινώνουν στην Επιτροπή, το αργότερο κατά το τέλος του μηνός, μετά από κάθε μήνα του ημερολογιακού έτους, τα απαραίτητα στατιστικά στοιχεία, στην ακόλουθη διεύθυνση:
Επιτροπή των Ευρωπαϊκών Κοινοτήτων,
Γενική Διεύθυνση ΙΙΙ,
Εμπορικό καθεστώς εκτός παραρτήματος ΙΙ,
200, rue de la Loi,
B-1049 Bruxelles.
Άρθρο 2
Κατά την έννοια του παρόντος κανονισμού, νοούνται ως:
- "ομάδες εμπορευμάτων", οι ομάδες που περιλαμβάνοται στη στήλη (1) του παραρτήματος Α,
- "γεωργικά προϊόντα βάσης" τα προϊόντα που περιλαμβάνονται στο παράρτημα Β,
- "χορηγηθείσες επιστροφές" οι επιστροφές που χορηγούνται με τις διαδικασίες που αναφέρονται στο κεφάλαιο 2 ή στο κεφάλαιο 3 του τίτλου 2 ή στο άρθρο 47 του κανονισμού (ΕΟΚ) αριθ. 3665/87 της Επιτροπής (6).
Άρθρο 3
Στα στατιστικά στοιχεία που αναφέρονται στο άρθρο 1 περιλαμβάνονται τα ακόλουθα:
- για κάθε ομάδα εμπορευμάτων, ο όγκος των εμπορευμάτων που υπάγονται στον κανονισμό (ΕΟΚ) αριθ. 3035/80 για τα οποία έχουν χορηγηθεί επιστροφές κατά την εξαγωγή κατά τη διάρκεια του προηγούμενου μηνός εκφραζόμενες σε τόνους ή άλλες μονάδες μετρήσεως,
- στο εσωτερικό κάθε ομάδας εμπορευμάτων που αναφέρονται στην πρώτη περίπτωση, το ποσό, σε εθνικό νόμισμα, των επιστροφών που έχουν χορηγηθεί κατά τη διάρκεια του προηγούμενου μηνός για καθένα από τα γεωργικά προϊόντα βάσης,
- στο εσωτερικό κάθε ομάδας εμπορευμάτων που αναφέρονται στην πρώτη περίπτωση, οι ποσότητες κάθε προϊόντος βάσης για τις οποίες έχουν χορηγηθεί οι επιστροφές, εκφραζόμενες σε τόνους ή σε άλλες μονάδες μετρήσεως.
Άρθρο 4
Ο κανονισμός (ΕΟΚ) αριθ. 1762/89 καταργείται.
Οι αναφορές στον καταργηθέντα κανονισμό θεωρείται ότι αφορούν τον παρόντα κανονισμό.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις επιστροφές που χορηγούνται από την 1η Οκτωβρίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Νοεμβρίου 1993.

Labels: 3
19
6